Beweerde ‘klipgooiers’ op heterdaad betrapFoto: Twitter via @DeanMacpherson. Die polisie in Durban het Donderdag twee mans in hegtenis geneem wat na bewering met ŉ swaar klip oor die Queen Nandi-rylaan-brug geleun het – vermoedelik om dié klip op ŉ verbygaande voertuig te gooi. Kapt. Nqobile Gwala, woordvoerder van die polisie, sê die polisie was besig met patrollie toe die twee verdagtes met ŉ klip op die brug gewaar is. “Polisielede het op die verdagtes toegeslaan en afgesien van die klip ook ŉ mes en handskoene in hulle besit gevind,” het Gwala gesê. Sy sê die verdagtes is onmiddellik in hegtenis geneem en word aangehou by die Greenwood Park-polisiestasie. Die mans sou Donderdag deur die loop van die dag in die landdroshof in Durban verskyn. Genl.maj. Bheki Langa, provinsiale polisiekommissaris, het die polisie geloof vir die inhegtenisnemings en gesê die polisie sal aanhou om dié sogenaamde klipgooi-voorvalle op hoofweë ŉ nekslag toe te dien. Dié inhegtenisnemings volg ná vyf voorvalle in minder as ŉ maand in dié provinsie waar bestuurders ernstig beseer is of dood is nadat ŉ klip vanaf ŉ brug gegooi is. Meer as R250 000 is vroeër vandeesmaand ingesamel as beloning vir inligting wat kan lei tot die inhegtenisneming en skuldigbevinding van die oortreders wat verantwoordelik is vir die dood van twee kinders nadat ŉ reuseklip aan die begin van die maand van ŉ brug in die Umhlali-gebied in KwaZulu-Natal afgegooi is. Die twee kinders wat dood is, is as Aamina Haffejee (16) en Abdur Haffejee (7) geïdentifiseer. Die Suid-Afrikaanse burgerlike organisasie Sanco het die KwaZulu-Natalse pad- en verkeersbestuursowerhede en munisipaliteite vroeër vandeesmaand, ná die vyfde voorval, versoek om maatreëls in te stel om klipgooi-voorvalle op die N2 te beëindig en dié wat verantwoordelik is vir die gepaardgaande lewensverlies aan die pen te laat ry.